Thai Redders Vind 12 Vermiste Seuns En Afrigter In Oorstroomde Grot - Joy! Digital
Thai Redders Vind 12 Vermiste Seuns En Afrigter In Oorstroomde Grot
-deur Associated Press
Redders het al 12 seuns en hul sokkerafrigter laat Maandag diep in 'n gedeeltelik-oorstroomde grot in die noorde van Thailand gevind, meer as 'n week nadat hulle verdwyn het en 'n wanhopige soektog geloods is.
In 'n video wat deur die Thai-vloot uitgereik is, sit die seuns in hul sokkeruniforms op 'n droë plek in die grot bokant die water met die flitslig van 'n redder wat hulle gesigte verlig.
Die provinsiale goewerneur van Chiang Rai, Narongsak Osatanakorn, het gesê die 13 is in die proses om gered te word, maar hy het gewaarsku dat hulle nog nie buite gevaar is nie. "Ons het hulle veilig gevind. Maar die reddingsoperasie is nie verby nie," het hy gesê, met verwysing na die ingewikkelde proses om hulle nou uit die grot te red.
Reddingsduikers het die grootste gedeelte van Maandag gewy aan 'n laaste poging om die verlore sokkerspelers (11 tot 16 jaar) en hul 25-jarige afrigter op te spoor. Hulle het verdwyn toe vloede hulle op 23 Junie in die Than Luang Nang Non-grot vasgekeer het.
Anmar Mirza, 'n Amerikaanse kundige oor grotreddings, het gesê daar lê steeds baie uitdagings voor vir die redders. Hy het gesê die primêre besluit is of hulle gaan probeer om die seuns en hul afrigter te ontruim óf vir eers net van kos en water te voorsien terwyl ander reddingsmoontlikhede ondersoek word.
"Om mense wat nie kan duik nie onder water deur 'n grot te neem, is een van die gevaarlikste situasies moontlik, selfs al is die duik relatief maklik," het hy verduidelik.
Byskrif: 'n Familielid glimlag nadat hy die nuus gehoor het dat die 12 vermiste seuns en hul sokkerafrigter gevind is.